በገቢና ወጪ እቃዎች ጥራት ላይ በተደረገ ቁጥጥር ከ5ነጥብ6 ሚሊዮን ብር በላይ ለመንግሥት ገቢ ሆነ
በገቢና ወጪ እቃዎች ጥራት ቁጥጥር ከአምስት ሚሊየን ስድስት መቶ ሀያ አንድ ሺህ ሰላሳ አምስት ብር በላይ ለመንግስት ገቢ መደረጉን የኢፌዴሪ ንግድ ሚንስቴር አስታውቋል፡፡በሚንስቴሩ የወጭና ገቢ እቃዎች ተጠባባቂ ዳይሬክተር  አቶ እያሱ ስምኦን ወደ ውጭ በሚላኩ እና ወደአገር ውስጥ በሚገቡ አንድ መቶ አርባ ምርቶች ላይ ቁጥጥር እየተደረገ ይገኛል ብለዋል፡፡ይህንኑ ሥራ ለማከናወን በአገሪቱ ባሉ አስራ አራት ቅርንጫፎችና በሁለት ተወካይ ጽህፈት ቤቶች የጥራት ቁጥጥር እንደሚደረግ አቶ እያሱ ተናግረዋል፡፡ተጠባባቂ ዳይሬክተሩ አስመጪዎችና ላኪዎች ነጋዴዎች ስለሚነግዱት ምርት ያላቸው ግንዛቤ አናሳ መሆን እና ኮንትሮባንድ የጥራት ቁጥጥር ስራውን የተፈታተኑት ችግሮች ናቸው ብለዋል፡፡ችግሩን ለመቅረፍ ጥራቱን የጠበቀ ምርት ለሚያቀርቡ ነጋዴዎች የውድድር ምህዳሩን የማስፋት ስራ እየተከናወነ መሆኑም ታውቋል እንዲሁም የሚደረገው ቁጥጥር ተጠናክሮ መቀጠሉ ተገልጿል፡፡ትክክለኛ ጥራቱን የጠበቀ ምርት በማቅረብ ነጋዴዎች የህበረተሰቡን ጤና ከሚጎዳ ተግባር መታቀብ እንደሚገባቸውም ተነግሯል፡፡   